**Meditsiinivaldkonna Üliõpilaskogu üliõpilasprojektide statuut**

Kinnitatud 19.01.2016

1. Projekti vastutavaks täitjaks saavad olla vaid Tartu Ülikooli meditsiinivaldkonna üliõpilased (sh magistrandid ja doktorandid).
2. Projekti vastutav täitja ei tohi taotluse esitamise hetkel kuuluda Meditsiinivaldkonna Üliõpilaskogusse (MVÜK).
3. Projektikonkurssi korraldab tudengiprojektide koordinaator, kes on MVÜKi liige.
4. Uue taotlusvooru kuulutab koordinaator välja iga semestri esimesel õppenädalal. Voorus kandideerivate taotluste esitamise tähtaeg on kaks nädalat vooru väljakuulutamisest arvates.
5. Kevadsemestri voorule esitatud projekt ja seotud väljaminekud peavad toimuma enne 31. augustit, sügissemestri voorule esitatud projekt ja seotud väljaminekud peavad toimuma enne 31. detsembrit.
6. Projektitaotluste hindamise ja rahastamise üle otsustab MVÜKi liikmetest koosnev komisjon. Komisjoni koosolek peetakse kahe nädala jooksul taotluste esitamise tähtajast arvates. Meditsiinivaldkonna üliõpilasi teavitatakse otsusest esimesel võimalusel.
7. Projektide rahastamisel eelistatakse projekte, mis kaasavad rohkem TÜ meditsiinivaldkonna üliõpilasi.
8. Projektide rahastamisel jaotatakse võimalusel ressursse nii, et konkurss tervikuna hõlmaks võimalikult suurt hulka meditsiinivaldkonna üliõpilasi.
9. Projekti vastutav täitja võtab taotluse esitamisega endale kohustuse rahastamise korral:
	1. projekt ellu viia vastavalt taotluses esitatud infole;
	2. lähtuda oma tegevuses vastavasisulisest juhendist (<https://docs.google.com/document/d/1KdWrADQQUQM0GTnXxHSOtXWgcBi7BncO8Kzz5JpJsSA/edit?usp=sharing> );
	3. täita vajadusel koordinaatori korraldusi;
	4. esitada dekanaadile õigeks ajaks arved/kuluaruanded;
	5. esitada koordinaatori seatud tähtajaks projekti aruanne.
10. Rahastus antakse kindlas summas kindlale projektide ning kindlaks otstarbeks. Rahastus ei kuulu ümberjaotamisele organisatsioonide sees.
11. Kohustuste täitmist või mittetäitmist arvestatakse järgmiste sama isiku, organisatsiooni või töögrupi esitatavate projektide rahastamise otsustamisel.